**deutsch.com 1. kötet : 9. évfolyam 9 - 12. lecke anyagához**

1. **Német személyes névmások (9.lecke)**

**A német személyes névmások alanyesete**

**ich** – én
**du** – te

**er** – ő, az (hímnem)
**sie** – ő, az (nőnem)
**es** – ő, az (semleges nem)

**wir** -mi
**ihr** – ti
**sie** – ők, azok

**Sie** – Ön, Önök

Ezeket a ragozott igealakok mellé mindig ki kell tenni (pl. *ich fahre, du liest, wir sitzen*). Állhatnak önállóan is, ige nélkül (pl. *Wer kommnt? – Ich.* – Ki jön? – Én).
A három nyelvtani nemnek megfelelően három névmás létezik E/3-ban. Ezek a megfelelő nemű főnevek helyett állnak, és utalhatnak tárgyakra, dolgokra és személyekre is, ezért magyarra fordíthatók úgy is, hogy “ő”, és úgy is, hogy “az”, vagy a magyarban teljesen el is hagyhatók, pl. *Wo ist Peter? – Er kommt hier* – Hol van Péter? – Itt jön. *Wo ist der Tisch? – Er ist hier*– Hol van az asztal? (Az) itt van.

Többes számban mindig *sie*a személyes névmás, tehát többes számban nem teszünk különbséget a három nem között (szemben pl. egyes újlatin és szláv nyelvekkel).

**A német személyes névmások tárgyesete**

**mich** – engem
**dich** – téged

**ihn** – őt, azt (hímnem)
**sie** – őt, azt (nőnem)
**es** – őt, azt (semleges nem)

**uns** -minket
**euch** – titeket
**sie** – őket, azokat

**Sie** – Önt, Önöket

Példák:

*Ich liebe dich* (Szeretlek)./ *Er hasst es* (Ő utálja azt). / *Sie besuchen uns* (Meglátogatnak minket).

Mint látható, a magyarban sokszor ki sem tesszük magukat a névmásokat (pl. *Ich liebe dich*– (Én) szeretlek (téged)), hanem csak az ige végződésével utalunk rá. A németben viszont kötelező kitenni a névmásokat, különben nem derülne ki, kire, mire gondolunk.

**A német személyes névmások részes esete**

**mir**– nekem
**dir** –neked

**ihm** – neki (hímnem)
**ihr** – neki (nőnem)
**ihm** – neki (semleges nem)

**uns** – nekünk
**euch** – nektek
**ihnen** – nekik

**Ihnen** – Önnek, Önöknek

Például: *Er gibt mir die Zeitung* (Odaadja nekem az újságot). *Wir schreiben ihnen* (Írunk nekik).

Ezek a névmások azt fejezik ki, hogy valakinek a számára, részére pl. adnak valamit. A “nekem van valamim”, “neked van valamid”, stb. kifejezése  a németben máshogy történik, a *haben* igével, pl. *Ich habe ein Buch* = Van nekem egy könyvem.

Ha a mondatban részeshatározó és tárgy is van, a sorrendjük kötött.

Példák:

Sebastian kauft **seinem Freund ein Heft**. (D+A sorrend)

Sebastian kauft **einem Freund ein Heft**.

Sebastian kauft **seinem Freund das Heft**.

Sebastian kauft **das Heft einem Freund**. (A+D sorrend lesz!)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**deutsch.com 1. kötet: 9-12. lecke nyelvtani anyagához**

**2. Elváló igekötős igék (9.lecke)**

Elváló igekötős igéken (az igekötő nélküli igéken kívül) vannak még [nem elváló igekötős igék](https://nemettanulasagival.hu/nem-elvalo-igekotos-igek-nemet-a1-szinten/).

Az elváló igekötős igék **árnyalják az ige eredeti jelentését**, pl. *packen – csomagolni, einpacken – becsomagolni*, akárcsak a magyarban.

**2. Elváló igekötős igék használata**

Az elváló igekötős igékről, ha mondatba kerülnek, leválik **az igekötő és a mondat végére** kerül. Ezt **mondatkeretnek** nevezzük,az ige és z igekötő keretbe foglalja a többi mondatrészt.

Az ige:

1. kijelentő mondatban a második helyen áll, pl. *Wir kaufen heute ein.*
2. kérdőszavas kérdő mondatban szintén a második helyen áll, pl. *Wann kommst du an?*
3. eldöntendő kérdésben az első helyen áll, pl. *Hast du dein Geld mit?*
4. felszólító mondatban szintén az első helyen áll, pl. *Bringe die Bücher in die Bibliothek zurück!*

Az igekötő minden esetben a mondat végére kerül.

**3. Melyek az elváló igekötők?**

**Ezek az igekötők *mindig* elválnak:**

ab-, an-, auf-, aus-, auseinander-, bei-, ein-, empor-, entgegen-, entlang-, entzwei-, fehl-, fern-, fest-, fort-, gegenüber-, heim-, hinterher-, hoch-, los-, mit-, nach-, neben-, nieder-, vor-, weg-, weiter-, zu, zurecht-, zurück-, zusammen-, da-, hin-, her-

**4. Néhány további példa a 9. lecke anyagából:**

**aus/probieren** = kipróbál vmit **ein/kaufen** = bevásárol

**an/kommen** = megérkezik vhová **mit/bringen** = magával hoz vmit

**aufräumen** = kitakarít vmit(vhol) **auf/stehen** = felkel (vmikor)

**ab/spülen** = elmosogat **mit/kommen** = vele megy

**aus/leeren** = kiűrít pl. szemetest **aus/gehen** = kimegy, elmegy vhová

**5. Az elváló igekötős igék kiejtése**

Az elváló igekötős igéknél**az igekötő mindig hangsúlyos**, akár az igével egyben áll, akár külön tőle. Tehát:

**ein**kaufen, **ab**fahren, **an**rufen, **mit**machen, stb.

illetve: **geht aus**, **packt ein**, pro**biert** **aus**, **macht mit**, stb.

**6. Az elváló igekötős ige szótári alakja:**

Az elváló igekötős igék szótári alakjánál az igekötő után ferde vonallal jelöljük, hogy használat során az igekötő elválik az igétől,és a mondat végére kerül. A nyomtatott szótárakban az igető utáni • jelöli, hogy használat során elválik.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**deutsch.com 1. kötet: 9. évfolyam 9 - 12. lecke anyagához**

**3. Számok németül – Sorszámnevek (9.lecke)**

A számok németül: a tőszámnevek (Grundzahlwörter) és sorszámnevek **(Ordnungs-zahlwörter**).

**Tőszámnevek**

|  |  |  |
| --- | --- | --- |
| 1 eins | 11 elf | 30 **dreißig** |
| 2 zwei | 12 zwölf | 40 vierzig |
| 3 drei | 13 dreizehn | 50 fünfzig |
| 4 vier | 14 vierzehn | 60 **sechzig** |
| 5 fünf | 15 fünfzehn | 70 **siebzig** |
| 6 sechs | 16 **sechzehn** | 80 achtzig |
| 7 sieben | 17 **siebzehn** | 90 neunzig |
| 8 acht | 18 achtzehn | 100 (ein)hundert |
| 9 neun | 19 neunzehn | 600 sechshundert |
| 10 zehn | 20 zwanzig | 700 siebenhundert |

|  |  |  |  |
| --- | --- | --- | --- |
| 1000 (ein)tausend | 4000 viertausend | 10 000 zehntausend | 100 000 hunderttausend |

|  |  |  |
| --- | --- | --- |
| 1 000 000 eine Million | 3 000 000 drei Millionen | 1 00 000 000 hundert Millionen |

——-

Figyelni kell a 16, 17, ill. 60, 70 helyesírására: a *sechs* végéről az *s* eltűnik (*sechzehn, sechzig*), a *sieben* végéről az *en* tűnik el (*siebzehn, siebzig*). A 30 vége kivételesen nem *-zig*, hanem *-ßig*.

Sokak rémálma, hogy az egyesek a tízesek előtt állnak: **24 = 4 + 20** = **vier und zwanzig** = **vierundzwanzig**. Ugyanígy:

65 *fünfundsechzig* (5 und 60)
36 *sechsunddreißig* (6 und 30)

Ez a fordított sorrend csak az egyesekre és a tízesekre jellemző. A százasok, ezresek, stb. ugyanúgy állnak előttük, mint a magyarban:

101 *hunderteins*
111 *hundertelf*
125 *hundertfünfundzwanzig* (100 + 5 + 20)
648 *sechshundertachtundvierzig* (600 + 8 + 40)
5327 *fünftausenddreihundertsiebenundzwanzig* (5000 + 300 + 7 + 20)

Minden számnév használható **nőnemű főnévként**, pl. *die Drei* – 3-as osztályzat, 3-as számú buszjárat, stb.

A **nulla** neve: *null*. Ez is lehet főnév (*die Null*),

A **millió** mindig főnévként használandó, nagy kezdőbetűvel írjuk, nőnemű (*die Million, -en*), és 1-nél nagyobb előtag esetén többes számba kerül (*eine* *Million, zwei Millionen*). A *hundert* és a *tausend* nem kerül többes számba akkor sem, ha 1-nél nagyobb a helyi értékük.

Mint látható, a milliónál kisebb számokat egybe írjuk, így akár nagyon hosszú szavak is keletkezhetnek.

**Évszámok kifejezése:**
Évszámokban az ezrest és a százast a szokásostól eltérően fejezzük ki. A számot két részre osztjuk (pl. 1984: 19 és 84), így mondjuk külön-külön egymás után, és a kettő közé a „hundert” (100) szó kerül. Így szó szerint ez az évszám így van németül, hogy „tizenkilencszáz nyolcvannégy”:

1984 – ***neunzehnhundert****vierundachtzig*
1848 – ***achtzehnhundert****achtundvierzig*
1222 – ***zwölfhundert****zweiundzwanzig*
1492 – ***vierzehnhundert****zweiundneunzig*

Ez a szabály csak 2000 alatt érvényes. 2000 felett úgy olvassuk ki az évszámokat, mint a többi számot:

2008 zweitausendacht
2012 zweitausendzwölf
2017 zweitausendsiebzehn

*Ich bin 2002 (zweitausendzwei) geboren* – 2002-ben születtem.

**Sorszámnevek**

A szorszámnevekkel fejezhetjük ki a tárgy/személy sorban, rangban elfoglalt helyét, illetve ezt használjuk arra is, ha egy adott hónap x-edik napján történő esemény időpontját. Vagyis:

augusztus 20.-án – am zwanzigsten August

Láthatjuk, hogy ha időpontot jelölünk meg vele, akkor elé egy am (an+dem) kerül, amellyel azt fejezzük ki, hogy -án/-én.

|  |  |  |
| --- | --- | --- |
| **1. erste** | 11. elfte | 30. dreißigste |
| 2. zweite | 12. zwölfte | 40. vierzigste |
| **3. dritte** | 13. dreizehnte | 50. fünfzigste |
| 4. vierte | 14. vierzehnte | 60. sechzigste |
| 5. fünfte | 15. fünfzehnte | 70. siebzigste |
| 6. sechste | 16. sechzehnte | 80. achtzigste |
| 7. siebente / siebte | 17. siebzehnte | 90. neunzigste |
| **8. achte** | 18. achtzehnte | 100. hundertste |
| 9. neunte | 19. neunzehnte | 1000. tausendste |
| 10. zehnte | 20. zwanzigste | 1 000 000. millionste |

**19 alatt *-te*, 20-tól felfelé *-ste* képzővel képezzük a tőszámnévből a sorszámnevet.**

**Rendhagyó az 1. (*erste*), a 3. (*dritte*), és a 8. (*achte*). Ez utóbbi egyetlen *t*-vel írandó.**

A sorszámnevek **melléknévnek számítanak**, eszerint ragozzuk őket. Gyakran áll előttük határozott névelő (pl. *das erste Bild* – az első kép; *im zweiten Stock* – a második emeleten). Néha állhatnak önállóan is (pl. *er ist dritter; sie ist dritte; es ist drittes* – ő a harmadik), vagy határozatlan névelővel (*ein dritter Tritt* – egy harmadik lépés).

**deutsch.com 1. kötet : 9. évfolyam 9 - 12. lecke anyagához**

4.Német módbeli segédigék (10.11. lecke)

A német módbeli segédigék sajátossága, hogy szinte mindig egy másik igével (főigével) együtt fordulnak elő a mondatban. A főige jelentését csak módosítják, ezért nevezik őket segédigének. A magyarban is létezik hasonló: az „akar” ige pont így viselkedik. Pl. „Enni akarok”. Itt az „enni” a főige, ami ragozatlan, főnévi igenév alakban marad (-ni végződés), míg az „akarok” igét ragozzuk („enni akarok”, „enni akarsz”, „enni akar”).

A németben pont ugyanez a helyzet a módbeli segédigékkel. A módbeli segédigét ragozzuk, a főige pedig főnévi igenév alakban marad. Így németül az „enni akarok” az *ich will essen*, az „enni akarsz” az *du willst essen*, stb.

A módbeli segédige és a főige főnévi igeneve [mondatkeretet](https://webnyelv.hu/nemet-keretes-szorend-es-tagadas/) alkotnak, tehát a főnévi igenév a mondat végére kerül, a többi mondatrész a kettő között telepszik le. (Pl. *Ich****will****heute mit dir viel Pizza und Spaghetti****essen***).

A német módbeli segédigék ragozása jelen időben rendhagyó.

 ***Ich* és *er/sie/es* mellett nem kapják meg a szokásos *-e* ill. *-t* ragot, és egyes számban a tőmagánhangzójuk is** **sokszor eltér a főnévi igenevükétől**. Többes számban azonban szabályos a német módbeli segédigék ragozása.

Az egyes módbeli segédigék alakjai, jelentése fő használati köre::

A **müssen**módbeli segédige

**ich muss
du musst
er/sie/es muss**

**wir müssen
ihr müsst
sie müssen**

**Jelentése: kell. Leginkább a külső körülményekből adódó kényszert fejezi ki.**VIGYÁZAT! A „nekem kell”, „neked kell”, stb. németül úgy van, hogy „én kellek”, „te kellesz”, stb. Tehát nincs a mondatban ! A „kell” mellett a „nekem”, „neked” szavakat nem fordítja szó szerint a német!

*Ich muss viel arbeiten* – Sokat kell dolgoznom.

*Was musst du morgen machen?* – Mit kell csinálnod holnap?

**A *gehen* és *fahren* igék elmaradhatnak a *müssen* mellől:**

*Ich muss nach Hause* – Haza kell mennem/utaznom.

**Törvényszerűségek, előrejelezhető események:**

*Alle müssen erwachsen* – Mindenkinek fel kell nőnie.

A **können**módbeli segédige

**ich kann
du kannst
er/sie/es kann**

**wir können
ihr könnt
sie können**

**Jelentése: -hat, -het, képes valamire**

**Kifejezhet fizikai és szellemi képességet: valaki tud valamit csinálni, mert van rá képessége:**

*Ich kann nicht schwimmen* – Nem tudok úszni.

*Diese Kinder können schon lesen und schreiben* – Ezek a gyerekek már tudnak olvasni és írni.

**Szellemi képesség kifejezésére főige nélkül is állhat. Ilyenkor is odaérthető valamilyen főige:**

*Ich kann gut Deutsch / Ich kann gut Deutsch sprechen* – Jól tudok németül (beszélni).

A magyar ható ige értelmében kifejezhet lehetőséget, hogy valaki megtehet valamit, mert van rá lehetősége.

*Es ist schon Sommer, wir können in der See endlich schwimmen* – Már nyár van, végre úszhatunk a tengerben.

A **mögen** módbeli segédige

**ich mag
du magst
er/sie/es mag**

 **wir mögen
ihr mögt
sie mögen**

**Jelentése: szeret valamit, szeret csinálni valamit. Főige nélkül is állhat:**

*Er mag Gitarre spielen* – Szeret gitározni.

*Ich mag den Kaffee nicht* – Nem szeretem a kávét.

A **dürfen** módbeli segédige:

**ich darf
du darfst
er/sie/es darf**

**wir dürfen
ihr dürft
sie dürfen**

**Jelentése: szabad, -hat, -het. Kifejezi, hogy megengedtek valamit, ezért szabad:**

*Hier darf man parken* – Itt lehet parkolni.

*Du darfst hier nicht telefonieren*– Itt nem telefonálhatsz. (Tilos.)

**deutsch.com 1. kötet : 9. évfolyam 9 - 12. lecke anyagához**

**5.** [**Jelzői birtokos névmások**](https://webnyelv.hu/nemet_szemelyes_nevmasok-2/) **(Nyelvi jel, determináns) 11. lecke**

A német  **jelzői birtokos névmás** az előtt a főnév (vagy akár jelzős főnév) előtt áll, amelyikre vonatkozik.

**mein, meine, mein** – többes számban: **meine**
**dein, deine, dein** – többes számban: **deine**

**sein, seine, sein** – t.sz.: **seine**
**ihr, ihre, ihr** – t.sz.: **ihre**
**sein, seine, sein** – t.sz.:**seine**

**unser, unsere, unser** – t.sz.:**unsere**
**euer, eu(e)re, euer** – t.sz.: **eu(e)re**
**ihr, ihre, ihr** – t.sz.:**ihre**

Példák:

*mein Buch* (az én könyvem), *meine Lampe* (az én lámpám), *mein Tisch* (az én asztalom), *meine Tische* (az én asztalaim); *mein neues Buch* (az én új könyvem) *dein Auto, deine Mutter, dein Vater, dein Kind*, *unsere Schule, unser Freund, unsere Freunde* *euer Buch, eu(e)re Bücher*

Lényegében **ugyanúgy viselkedik, mint a határozatlan névelő** (*ein, eine, ein*), hasonlóan **igazodik az alakja a főnév (és nem a birtokos!) neméhez**. Nem állhat mellette már külön határozott vagy határozatlan névelő. (Ezért is nevezik birtokos névelőnek is, mert mintegy névelő szerepet is betölt.) Tárgy, részes és birtokos esetben is hasonlóan viselkedik, mint a határozatlan névelő ill. a *kein, keine, kein* (többes számban: *keine*), pl. *mit meinem Auto, ohne deinen Wagen, die Fenster unseres Hauses.*

**E/3-ban három alakja van *(sein, ihr, sein)*, a birtokos nemének megfelelően**, tehát ilyenkor a birtokos és a birtok nemét is kifejezi (pl. *sein Haus* – az ő háza, férfié; *ihr Haus* – az ő háza, nőé).

Magyarul nem jelenti azt, hogy “enyém”, “tiéd”, stb.! Magyarul úgy fejezzük ki, hogy “az én … -m”, “a te …-d”, vagy csak egyszerűen “a …-m”, “a …-d”, pl. *mein Buch* – az én könyvem / a könyvem.

Az *euer* második *e*-je kieshet (de meg is maradhat), ha a végére még valamilyen rag kerül, pl. *euere Kinder* vagy *eure Kinder*; *ohne eueren Tisch* vagy *ohne euren Tisch*.

Ha jelzős főnév előtt áll a birtokos névmás, akkor a jelző (melléknév) vegyes ragokat kap (pl. *mein neues Buch, dein gutes Kind*), akárcsak a határozatlan névelő (*ein*) és a *kein* után.

Sem határozott, sem határozatlan névelő nem állhat mellette. Ha mégis azt akarjuk kifejezni, hogy “egy tollam”, “egy gyerekem”, arra az ún **Genitivus Partitivus** szerkezetet használjuk. Ez két részből áll: 1. Az *einer, eine, eines* névmás abban az alakban, ami a birtok nemének megfelel; 2. A (birtokot kifejező) főnév többes szám birtokos esetben, birtokos névmással együtt (a birtokos névmás is természetesen többes birtokos esetbe kerül!). Pl.

*einer + meiner Söhne =****einer meiner Söhne***(egy fiam, az egyik fiam) Azért *einer*, mert a *Sohn* hímnemű. Azért *meiner*, mert többes birtokos eset.

*eine + deiner Töchter =****eine deiner Töchter*** (egy lányod, az egyik lányod)

*einer + unserer Tische =****einer unserer Tische*** (egy asztalunk, az egyik asztalunk)

Az elsőre bonyolultnak látszó szerkezetet angolosok könnyen megérthetik, ha arra gondolnak, hogy lényegében teljesen azonos a szerkezet az angol “one of my children”, “one of your daughters”, “one of your tables” kifejezésekkel. Annyi a különbség, hogy az “of” helyett birtokos eset áll.

A *genitivus partitivus* természetesen nem csak birtokos névmásokkal használható, hanem pl. határozott névelős főnévből is kifejezhetünk így egyetlen darabot. Tehát nem csak azt fejezhetjük így ki, hogy “az egyik a gyerekeim közül”, hanem azt is, hogy “az egyik a gyerekek közül”. Ilyenkor értelemszerűen nem a birtokos névmás áll többes birtokos esetben, hanem a határozott névelő. Pl.:

*einer der Söhne* – az egyik fiú, egyik a fiúk közül
*einer der Väter* – az egyik apa
*eine der Mütter* – az egyik anya
*eines der Bücher* – az egyik könyv

*eines der Kinder* – az egyik gyerek, a gyerekek közül az egyik
(vö. *eines meiner Kinder* – az egyik gyerekem, az egyik a gyerekeim közül)

További példák:

*eines der schönsten Bücher* – az egyik legszebb könyv, a legszebb könyvek egyike
*mit einem der schönsten Bücher* – az egyik legszebb könyvvel, a legszebb könyvek egyikével

*eines meiner schönsten Bücher* – az egyik legszebb könyvem, a legszebb könyveim közül az egyik
*mit einem meiner schönsten Bücher* – az egyik legszebb könyvemmel, a legszebb könyveim egyikével

**deutsch.com 1. kötet : 9. évfolyam 9 - 12. lecke anyagához**

**6. Német felszólító mód (Imperativ) 12. lecke**

A német felszólító mód alakjai részben egybeesnek a kijelentő mód (kötőmód) alakjaival (a személyes névmással együtt, pl. gehen wir! – ‘menjünk!’, gehen Sie! ‘menjen [Ön]!’), vagy nélküle, (pl. geht! – ‘menjetek!’), részben külön alakja van (E/2-ben: Geh! – ‘Menj!’). E/1, E/3 és T/3 alakja nincs (a magázás külön alaknak számít), ezeket a hiányzó alakokat pl. a *sollen* segédigével fejezik ki (pl. *Soll ich das Fenster schließen?* – Becsukjam az ablakot), vagy mellékmondatban kijelentő móddal (pl. *Er kommt, damit ich froh bin* – Azért jön, hogy boldog legyek).

**E/2:**

Egyszerűen elhagyjuk a főnévi igenév *-en* végződését – ami marad, az marad. Akinek hiányérzete támadna, még odabiggyeszthet a végére egy árva *e* betűt:

gehen → Geh! / Gehe! = Menj!
kommen → Komm! / Komme! = Gyere!
warten → Warte! = Várj!
trinken → Trink(e) die Milch! = Igyad a tejet!

Az elváló igekötő felszólító módban is elválik, a mondat végére kerül, az igével együtt mondatkeretet alkot:

aufstehen → Steh auf! = Kelj fel! Állj fel!

**Tőhangváltó igék:**
**Brechung:**a tőhangváltás megtörténik, és bármennyire is hiányérzetünk van, *e* betűt nem tehetünk a végére!

lesen → Lies! = Olvass!
helfen → Hilf mir! = Segíts nekem!.
nehmen → Nimm Brot! = Vegyél kenyeret!
essen → Iss Käse! = Egyél sajtot!
sprechen → Sprich! = Beszélj!

**Umlaut**: a tőhangváltás nem történik meg! Akinek hiányérzete lenne, itt is odateheti az *e*-t a végére, ha akarja:

schlafen (kijelentő mód: du schläfst) → Schlaf(e) schön! = Aludj jól!
halten → Halt! = Állj!
lassen → Lass mich in Ruhe! = Hagyj békén!
laufen → Lauf schnell! = Fuss gyorsan!
fahren → Fahr nicht so schnell! = Ne vezess olyan gyorsan!

Megjegyzés: ha a főnévi igenév tartalmaz umlautos magánhangzót, az természetesen nem tűnik el, ez csak a tőhangváltásra vonatkozik! Pl. *aufräumen* (kitakarítani) – *Räum auf!* – Takaríts ki!

A *sein*‘lenni’ *és werden*‘válni valamivé’ felszólító módja:

sein → Sei geduldig! = Légy / Legyél türelmes!
werden → Werde Lehrer! = Légy / Legyél tanár!

**T/1:**

Ugyanaz, mint kijelentő mód jelen időben (pontosabban kötőmód, azaz Konjunktiv jelen időben, aminek T/1 alakja nagyjából ugyanaz, mint a kijelentő módban\*), csak a szórend megfordul, előre kerül az ige:

Gehen wir! = Menjünk!
Schlafen wir! = Aludjunk!

Gehen wir nicht! = Ne menjünk!
Schlafen wir nicht! = Ne aludjunk!

**T/2:**

Ugyanaz, mint a kijelentő mód T/2 alakja, csak a személyes névmás elmarad:

Geht! = Menjetek!
Schlaft! = Aludjatok!

Így a sein alakja sem rendhagyó: **Seid gut!** ‘Legyetek jók!’

**Magázás:**

Ugyanaz, mint kijelentő mód jelen időben (pontosabban kötőmód, Konjunktiv jelen időben, de alakilag nagyjából megegyezik a T/3\*), csak a szórend fordul meg, az ige kerül előre:

Gehen Sie bitte! = Menjen, kérem!
Schlafen Sie bitte! = Aludjon, kérem!

Gehen Sie bitte nicht! = Kérem, ne menjen!
Schlafen Sie bitte nicht! = Kérem, ne aludjon!

A sein magázó felszólító alakja: **Seien Sie geduldig!** ‘Legyen türelmes!’